Defender op pad | Netwerk24
Defender op pad
Land Rover se nuwe Defender is tans besig met finale toetswerk in Kenia. Die basiese voorkoms van die nuwe opvolger is grootliks onder die plakpapier te sien.
Land Rover se reïnkarnasie van sy bekende Defender is in sy laaste toetsfase met die nuwe weergawe wat voor die einde van vanjaar bekend gestel word.
’n Reeks nuwe foto’s is uitgereik van gekamoefleerde modelle wat tans in Kenia besig is met toetswerk op ruwe grondpaaie.
Volgens die vervaardiger het sy toetsmuile al meer as 1,2 miljoen km afgelê.
Die ou Defender was vir meer as 30 jaar ’n staatmaker in die groep se stal, terwyl die ouer 110-modelle ’n kenmerkende silhoeët vir veldrywerk in Afrika geword het.
Die nuwe model, hoewel nog net in gekamoefleerde gedaante gesien, het duidelik ’n hoekige, Freelander-agtige voorkoms. Land Rover probeer hard om ’n goue middeweg te vind tussen ’n voertuig wat die hardebaard-tradisie van die ou Defender kan voortsit, maar wat ook aanklank by moderne kopers sal vind met geriefs- en veiligheidsartikels.
Die nuwe Defender sal dus veel meer van ’n sagte sportnuts wees met net topmodelle in die reeks wat oor hardebaard-veldry­vermoëns sal beskik. Dit is grootliks die roete wat Jeep vir jare met sy Cherokee volg.
Verwag dat die nuwe Defender oor geriefsartikels sal beskik soos spoed­beheer, blindekol­gonsers, ’n terugdu-funksie en ’n kruipfunksie as jy teen steil afdraandes wil af ry.
Die gewone 4x4-vastrap – en dalk ’n laestrekratkas met ’n sluitewenaar agter – kan straks vir topmodelle gereserveer word.
Geen formele inligting is nog oor enjins en ratkaste bekend nie
Land Rover sê die nuwe Defender is in Brittanje ontwerp, al word hy in Slowakye gebou. Ons kan nie meer wag om hom te ontmoet nie.